b'\n_START_ARTICLE_\nTutanchamonas\n_START_SECTION_\nMirties prie\xc5\xbeastis\n_START_PARAGRAPH_\nPagal 2010 m. rugs\xc4\x97jo National Geographic straipsn\xc4\xaf, Tutanchamonas buvo faraon\xc5\xb3 kraujomai\xc5\xa1os vaisius, tod\xc4\x97l paveld\xc4\x97jo kelet\xc4\x85 genetini\xc5\xb3 lig\xc5\xb3, kurios prisid\xc4\x97jo prie jo ankstyvos mirties. Ilg\xc4\x85 laik\xc4\x85 buvo manoma, kad tokia ankstyva mirtis buvo smurtin\xc4\x97. Po 2005 m. atlikt\xc5\xb3 tyrim\xc5\xb3 manyta, kad Tutanchamonas mir\xc4\x97 nuo traumos (atviras kojos l\xc5\xab\xc5\xbeis). Bet naujausi DNR tyrimai, kuri\xc5\xb3 rezultatai buvo paskelbti 2010 m. vasar\xc4\xaf, parod\xc4\x97, kad Tutanchamonas sirgo maliarija. Remiantis parazito, vadinamo Plasmodium falciparum, keli\xc5\xb3 \xc5\xa1tam\xc5\xb3 DNR buvimu, tapo akivaizdu, kad Tutanchamonas buvo u\xc5\xbesikr\xc4\x97t\xc4\x99s maliarija \xe2\x80\x93 ties\xc4\x85 sakant, jis ne kart\xc4\x85 sirgo sunkiausia \xc5\xa1ios ligos forma. Tokia i\xc5\xa1vada paai\xc5\xa1kina, kod\xc4\x97l \xc4\xaf faraono kap\xc4\x85 buvo \xc4\xafd\xc4\x97tos medicinin\xc4\x97s priemon\xc4\x97s gydyti maliarijai_NEWLINE_2005 m. kovo 8 d. egiptie\xc4\x8di\xc5\xb3 egiptologas Zahi Havasas (angl. Zahi Hawass) paskelb\xc4\x97 Tutanchamono mumijos tyrim\xc5\xb3 rezultatus. Kompiuterinis tomografas (KT) Siemens SOMATOM\xc2\xae Emotion 6 per 15 min padar\xc4\x97 daugiau nei 1700 trima\xc4\x8di\xc5\xb3 mumijos nuotrauk\xc5\xb3, kurios paneig\xc4\x97 daugel\xc4\xaf jaunojo faraono mirties prie\xc5\xbeas\xc4\x8di\xc5\xb3. Kaukol\xc4\x97s traumos p\xc4\x97dsak\xc5\xb3 nebuvo rasta, o esanti kaukol\xc4\x97je skyl\xc4\x97 atsirado mumijos balzamavimo metu. Buvo paneigti ir ankstesni mumijos k\xc5\xabno rentgeno tyrimai, pagal kuriuos buvo manyta, kad faraonas sirgo sunkia skolioz\xc4\x97s forma. Pakartotinis mumij\xc5\xb3 KT skenavimas galutinai paneig\xc4\x97 anks\xc4\x8diau i\xc5\xa1sakyt\xc4\x85 nuomon\xc4\x99, es\xc4\x85 \xc5\xa1eima kent\xc4\x97jo nuo ka\xc5\xbekokios \xc4\xafgimtos ligos, tokios kaip Marfano sindromas, kuri gal\xc4\x97jo paai\xc5\xa1kinti i\xc5\xa1t\xc4\xafsusius veidus ir moteri\xc5\xa1k\xc4\x85 i\xc5\xa1vaizd\xc4\x85, matom\xc4\x85 Amarnos laikotarpio meno k\xc5\xabriniuose._NEWLINE_2010 m. vasario 17 d. Zahi Havasas ir Egipto kult\xc5\xabros ministras Farukas Hosnis paskelb\xc4\x97 tyrim\xc5\xb3 rezultatus, kurie buvo atliekami 2007\xe2\x80\x932009 m. Tyrimui vadovavo Egipto mokslininkai: Jehaja Gadas (angl. Yehia Gad) ir Somaja Izmailas (angl. Somaia Ismail) i\xc5\xa1 Nacionalinio tyrim\xc5\xb3 centro Kaire. Padedami A\xc5\xa1rafo Selimo (angl. Ashraf Selim) ir Saharos \xc5\xa0alim (angl. Sahar Saleem) i\xc5\xa1 Kairo universiteto medicinos fakulteto kurie padar\xc4\x97 vis\xc5\xb3 mumij\xc5\xb3 KT skenogramas. Konsultantais buvo pasirinkti trys tarptautiniai ekspertai: Karstenas Pu\xc5\xa1as (vok. Carsten Pusch) i\xc5\xa1 Tiubingeno Eberhardo Karlso universiteto, Albertas Zinkas (angl. Albert Zink) i\xc5\xa1 Europos Akademijos Mumij\xc5\xb3 ir Ledo \xc5\xbemogaus instituto (angl. EURAC-Institute for Mummies and the Iceman) Bolcane ir Polas Gostneris (angl. Paul Gostner) i\xc5\xa1 Bolcano centrin\xc4\x97s ligonin\xc4\x97s. Tyrim\xc5\xb3 tikslas buvo nustatyti faraon\xc5\xb3 giminyst\xc4\x97s ry\xc5\xa1ius ir nustatyti galim\xc4\x85 genetin\xc4\x99 patologij\xc4\x85. Pagrindin\xc4\x97 i\xc5\xa1vada yra ta, kad tiksliai buvo nustatytas Tutanchamono t\xc4\x97vas \xe2\x80\x93 Echnatonas, o motina \xe2\x80\x93 Echnatono sesuo, kurios mumija vadinama \xe2\x80\x9eJaunoji ponia\xe2\x80\x9c KV35YV ir vardas iki \xc5\xa1iol ne\xc5\xbeinomas. Tutanchamono mo\xc4\x8diut\xc4\x97 buvo Amenchotepo III \xc5\xbemona karalien\xc4\x97 Tija. Mokslininkai nustat\xc4\x97, kad faraono \xc5\xa1eimoje buvo genetini\xc5\xb3 lig\xc5\xb3. Blogai susiformavusi Tutanchamono p\xc4\x97da gal\xc4\x97jo b\xc5\xabti viena toki\xc5\xb3 yd\xc5\xb3. Manoma, kad jis tur\xc4\x97jo dar vien\xc4\x85 apsigimim\xc4\x85 \xe2\x80\x93 dalin\xc4\xaf vilko gomur\xc4\xaf (\xc4\xafgimt\xc4\x85 gomurio ir alveolin\xc4\x97s ataugos nesuaugim\xc4\x85).'